Gompieno potso e re e botsang ke gore, ka tlhomamo, ka tshwanelo, re dira eng? A re leboga tiro kgotsa modiri wa tiro? Ga re itse gore o tlaa araba jang. Rona ra re, ka Setswana, motho o ka dira tiro, a e dira sentle, a e wetsa. E re a dirile jalo, a itumelelwa, go twe o a lebogiwa, o a lebogwa. O lebogelwa eng? O lebogelwa tiro e a e dirileng. Setswana ga se re tiro e a lebogiwa. Yo o tlaa bong a dirile tiro eo, ke ene a lebogiwang. E le sekai, Mheti o ka re, ‘Ke lebogile Diselo, ke lebogela tiro e a e dirileng.’ Potso e bo e ka re, ke tiro efe? Mheti a re, ‘Go sala a tlhokometse tshimo ya me ke sa ile gae.’ Fa, tiro e ne e le go tlhokomela tshimo mme e a lebogelwa, go lebogiwa yo a neng a e dira, e seng tiro. A re farologanye seo.